[pic] | AZ EURÓPAI KÖZÖSSÉGEK BIZOTTSÁGA |

Brüsszel, 24.5.2007

SEC(2007) 693 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/2.–4. szám

TARTALOMJEGYZÉK

1. BEVEZETÉS 3

2. CÉLHOZ KÖTÖTT BEVÉTELEK 3

3. A CUKORIPAR SZERKEZETÁTALAKÍTÁSI ALAPJA 4

4. MEGJEGYZÉSEK A 2007. ÉVI KÖLTSÉGVETÉS VÉGREHAJTÁSÁRÓL 4

5. KÖVETKEZTETÉSEK 6

Bevezetés

A mellékletben szerepel, hogy a 2006. október 16-tól 2007. február 28-ig tartó időszakban milyen szintű volt a költségvetés tényleges végrehajtása a 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

Célhoz kötött bevételek

Az új KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, szabálytalanságokból és tejilletékből eredő bevételek, amelyeket az EMGA-ból fedezett kiadások finanszírozására fordítandó bevételnek kell kijelölni. A 2007. évi költségvetés megállapításakor becslést végeztek az említett bevételre vonatkozóan, amit számításba vettek a költségvetési hatóság által elfogadott 2007. évi költségvetési előirányzatokban. Részletesen:

- a tejilletékből származó bevételeket 349 millió euróra becsülték, amit a tej- és tejtermék ágazat számára igényelt előirányzatok – erre a költségvetési hatóság 587 millió eurót bocsátott rendelkezésre – csökkentésével vettek figyelembe.

- a megfelelőségi vizsgálatok nyomán végrehajtott támogatás-visszautalásokból és a szabálytalanságokból eredő bevételeket 568, illetve 70 millió euróra becsülték. A 638 millió eurós teljes összeget az egyszerűsített kifizetési rendszer számára igényelt előirányzatok – erre a költségvetési hatóság 27 918 millió eurót bocsátott rendelkezésre – csökkentésével vették figyelembe.

A csatolt táblázat a célhoz kötött bevételi számla elszámolásának megvalósítását mutatja, amelyre 2007. február 28-ig 721,2 millió eurós összeg gyűlt össze. Részletesen:

- a tejilletékből hozzávetőlegesen 350,9 millió euró gyűlt össze az elsődlegesen becsült 349 millió euróval szemben.

- a megfelelőségi vizsgálatok nyomán végrehajtott támogatás-visszautalások összege körülbelül 332,2 millió eurót tett ki, amelyhez a költségvetési év végéig további összegek érkezését várják, valamint

- a szabálytalanságok nyomán keletkező bevétel összege körülbelül 38,1 millió eurót tett ki, amelyhez a költségvetési év végéig további összegek érkezését várják.

A vonatkozó szabályok értelmében ezt a bevételt – részben vagy egészben – az EMGA-ból fedezett kiadások finanszírozására lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben a bevételek egy részét nem használják fel, akkor a fennmaradó összeg automatikusan átkerül a következő költségvetési évre.

A cukoripar szerkezetátalakítási alapja

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kezelik, ami a cukoripar szerkezetátalakítási támogatásának, illetve a szerkezetátalakítási alapban meghatározott egyéb támogatások finanszírozására fordítandó. A 2006–2007. gazdasági évben ez a piaci résztvevők tulajdonában lévő cukorra, inzulinszirupra és izoglükózra vonatkozó mennyiségi kvótákat érintő összegeket jelent, amelyeket a tagállamok két részletben fizetnek be az alapba, ahol a fizetési határidők 2007. március 31., illetve 2007. november 30. Február végéig a tagállamok hozzávetőlegesen 314,2 millió eurót fizettek be az esedékes szerkezetátalakítási összegek első részletének részeként.

Megjegyzések a 2007. évi költségvetés végrehajtásáról

Az alábbiakban rövid magyarázatot adunk a végrehajtás tényleges és becsült szintje közötti jelentősebb eltérésekre, amelyek a 2007. évi költségvetés bizonyos ágazataiban jelentkeztek:

Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyamváltozás kihat a kiadásokra a mezőgazdasági termékek – különösen a gabonafélék és a gyapot – után nyújtott exportvisszatérítések többségénél, továbbá egyes olyan belső támogatásoknál, amilyen a gyapottámogatás.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Megemlítendő, hogy a 2006. augusztus 1-jétől 2007. február 28-ig tartó időszakban az átlagos átváltási árfolyam körülbelül 1 EUR = 1,29 USD volt, ami a 2007. évi költségvetés elkészítéséhez használt árfolyamnál 1,6%-kal magasabb.

Piaci tényezők

Gabona (–150,1 millió EUR)

A gabonafélék piacán tapasztalható rendkívül kedvező belső és külső körülmények, valamint az ebből következő magas belső piaci árak várhatóan az exportvisszatérítés mértékének csökkenéséhez és az intervenciós raktárakban tárolt gabonafélék kisebb mértékű felvásárlásához és nagyobb mértékű értékesítéséhez, és így ezen ágazat költségvetési előirányzatainak kihasználatlanságához vezet, ami várhatóan a költségvetési év végéig tart.

Cukor (+130 millió EUR)

Az előirányzatnak a mutató szerinti szinthez viszonyított túllépése a szabadpiaci és intervenciós raktárakban tárolt cukrot is magában foglaló exportált cukor mennyiségének növekedésére vezethető vissza.

Bor (+58,0 millió EUR)

Az előirányzatnak a mutató szerinti szinthez viszonyított túllépése a következő három okra vezethető vissza:

- A tagállamok jelenlegi kifizetései a 2005–2006-os gazdasági év krízis lepárlásaiból származnak, amelyeket 2006 vége felé végeztek, de azokat nem fizették ki az adott költségvetési évben, valamint

- felgyorsult a szőlőtermő területek termelésből való végleges kivonására nyújtott, valamint a szerkezetátalakítási és a visszaállítási intézkedésekből származó kifizetések üteme.

Az előirányzatok túllépése várhatóan ideiglenes lesz.

Tej és tejtermékek (+79,7 millió EUR)

Az előirányzatnak a mutató szerinti szinthez viszonyított, 2007. február 28-ig tartó túllépése az export-visszatérítések felgyorsult kifizetési ütemére vezethető vissza. Ezt a túllépést jelenleg a Bizottság átmenetinek gondolja.

Megemlítendő, hogy az előirányzatoknak a mutató szerinti szinthez viszonyított túllépése technikai okokra vezethető vissza. A mutatót az elmúlt három költségvetési év kiadásai alapján állapították meg, ezek magukban foglalták az olyan tejilletékből eredő bevételek hatását, amelyet az adott költségvetési évben az ágazat által igényelt előirányzatokból és a felmerült kiadásokból egyaránt levontak. A 2007-es költségvetési évtől kezdődően azonban az ezen illetékből származó bevételt – ami 349 millió euróra tehető – az EMGA-hoz rendelt bevételként külön kezelik. 2007-ben az ezen ágazat számára igényelt és a költségvetési hatóság által odaítélt költségvetési előirányzatok nem tartalmazzák ezt a bevételt, ezért a mutatót a fent említett összeggel csökkentett előirányzatokra alkalmazzák. Ez az oka annak, hogy a költségvetés jelenlegi végrehajtása túllépést mutat.

Ha a tejipari ágazatra fordítandó kezdeti becslés szerinti tejilletékből származó bevételt figyelembe vennék, akkor az ágazat számára 48,1 millió eurós alulteljesítés keletkezne.

Közvetlen támogatások ( –411,3 millió EUR)

E mutatóhoz viszonyított mostani –1,1%-os alulteljesítés magában foglalja a termeléshez nem kapcsolódó és egyéb közvetlen támogatásokat is. A tagállamok az ezen programokkal kapcsolatos kifizetéseiket 2007. június 30-ig teljesíthetik. Ezért a Bizottság jelenleg úgy ítéli meg, hogy ez az alulteljesítés átmeneti.

Ha a tejipari ágazatra fordítandó kezdeti becslés szerinti tejilletékből származó bevételt figyelembe vennék, akkor az ágazat számára 964,1 millió eurós alulteljesítés keletkezne.

Következtetések

A piaci intézkedésekre és a közvetlen támogatásokra fordított tagállami kiadásokra vonatkozó költségvetési előirányzatokból a 2006. október 16. és 2007. február 28. közötti időszak során 32 531,9 millió eurót használtak fel, ami ezen előirányzatok átlagosan körülbelül 353,2 millió euróval való alulteljesítését foglalja magában.

Ha a piaci intézkedésekre és a közvetlen támogatásokra vonatkozó költségvetési előirányzatok globális alulteljesítése tovább folytatódik, akkor a mezőgazdasági költségvetésnek nem lenne szüksége az összegyűlt célhoz kötött bevételre, amely 2007. február 28-án 721,2 millió eurót tett ki. Ezen bevétel felhasználatlan összegei automatikusan átkerülnek a 2008-as költségvetési évre.

MELLÉKLET

[pic]

[1] HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.